༈ཟླ་མེད་མཚན་མོ་ནག་པ།།ཉི་མེད་གྲང་ངར་ཆེ་བ།།གྲོགས་མེད་སེམས་པ་སྐྱོ་བ།།ལས་མེད་ཉི་མ་རིང་བ།།ཨ་ཙི་གཙང་གི་རྗེ་བཙུན།།སྒོམ་པའི་བླ་མའི་ཞལ་རས།།ཡིད་ལ་འཆར་རྒྱུ་མེད་པར།།མ་སྒོམ་དགྲ་འདུལ་ཞལ་རས།།ཡིད་ལ་ཝ་ལེར་དྲན་འདུག།དགོས་པའི་མཆོད་པའི་གཏོར་མ།།བཞེངས་རྒྱུ་གཏིང་བརྗེད་ཕྱིན་ཏེ།།མི་དགོས་མཆོད་པའི་མར་ལ།།བྱམས་པའི་བཞིན་རས་བཅོས་སོ།།ཚུལ་དེ་གཟེ་མ་རྭ་མགོ།།ཞེས་འབོད་སྙིང་ནག་གཡོག་མོས།།མཐོང་སྟེ་ཡིད་ཀྱི་མཁའ་ལ།།དོགས་པའི་སྤྲིན་ནག་འཁྲིགས་སོ།།མཚན་མོ་ཞི་མི་བཞིན་དུ།།སྒྲ་མེད་དལ་བུར་སོང་ངོ༌།།སོང་ནས་སོ་པ་བཞིན་དུ།།འཇབ་ནས་རྒྱུན་རིང་བརྟག་པས།།མཚན་ཞིག་རྗེ་བཙུན་ས་གཞིས།།བླ་ཆས་སེར་པོ་ཕུད་དེ།།ཕྱུ་པ་ལྗང་མྱུག་གྱོན་ཐོག།རྒྱན་ཆའི་མེ་ཏོག་སྤུད་པའི།།གསང་བའི་ཡུལ་ལྗོངས་མཐོང་བས།།གཡོག་མོས་དེ་མ་ཉིད་དུ།།གཟིམ་ཆུང་ནང་དུ་རྒྱུག་སྟེ།།ལྷ་ལྕམ་ལྷ་ལྕམ་ཞེས་བོས།།ལྷ་ལྕམ་ཕག་མོ་རྒྱག་པ།།རྔུར་བ་འབྲུག་སྒྲ་འཐེན་འདྲ།།གཉིད་ལམ་ལྷ་ཡུལ་མྱུལ་འདྲར།།ཡོད་མོད་གཡོག་མོས་དཀྲོག་པས།།མིག་སྐྱག་འཁོར་བའི་མིག་ཟུང༌།།ལག་པས་དལ་བུར་ཕྱིས་རྗེས།།སྡང་མིག་ཁྲ་མོ་བལྟ་བཞིན།ཁྲོ་བའི་ངག་གིས་འདི་སྐད།།